ศุภจี สุธรรมพันธุ์

**ศุภจี สุธรรมพันธุ์** (เกิด 15 เมษายน พ.ศ. 2507)  เป็นนักธุรกิจและนักการเมืองชาวไทย ปัจจุบันดำรงตำแหน่งรองนายกรัฐมนตรีและรัฐมนตรีว่าการกระทรวงพาณิชย์ในรัฐบาลอนุทิน ชาญวีรกูล อดีตประธานเจ้าหน้าที่บริหารกลุ่มของบริษัท ดุสิตธานี จำกัด (มหาชน)

## ประวัติ
ศุภจีเกิดเมื่อวันที่ 15 เมษายน พ.ศ. 2507 สำเร็จการศึกษาระดับมัธยมศึกษาจากโรงเรียนเซนต์โยเซฟ บางนา สมุทรปราการ, ระดับปริญญาตรี สังคมวิทยาและมานุษยวิทยาบัณฑิต จากมหาวิทยาลัยธรรมศาสตร์ และปริญญาโท บริหารธุรกิจมหาบัณฑิต (การเงินและการบัญชีต่างประเทศ) จากมหาวิทยาลัยนอร์ทรอป เมืองอิงเกิลวูด รัฐแคลิฟอร์เนีย สหรัฐอเมริกา ปัจจุบันกำลังศึกษาในระดับปริญญาเอก หลักสูตรพุทธศาสตรดุษฎีบัณฑิต สาขาวิชาสตินวัตกรรมและสันติศึกษา ที่มหาวิทยาลัยมหาจุฬาลงกรณราชวิทยาลัย จังหวัดพระนครศรีอยุธยา

### การทำงาน
ศุภจีเข้าทำงานที่บริษัทไอบีเอ็ม ในตำแหน่งสำคัญต่าง ๆ เป็นระยะเวลามากกว่า 20 ปี โดยได้รับแต่งตั้งเป็นกรรมการผู้จัดการไอบีเอ็ม (ประเทศไทย) ต่อมาเธอได้รับแต่งตั้งเป็นรองประธานฝ่ายธุรกิจทั่วไป ดูแลภูมิภาคเอเชียตะวันออกเฉียงใต้ รวมถึงอินเดีย ก่อนจะได้รับเลือกให้เป็นผู้ช่วยผู้บริหาร (Executive Assistant: EA) ของประธานบริษัท  ซีอีโอใหญ่ของไอบีเอ็มในขณะนั้น และ  ซึ่งเป็นซีอีโอคนก่อนหน้า Samuel (แต่ยังเป็นที่ปรึกษาให้ไอบีเอ็มอยู่) ที่สำนักงานใหญ่ไอบีเอ็มในนครนิวยอร์ก ทำให้เธอกลายเป็นผู้บริหารจากอาเซียนคนแรกที่ดำรงตำแหน่งนี้ ก่อนจะกลับมาดำรงตำแหน่งผู้จัดการทั่วไปประจำภูมิภาคอาเซียน ฝ่ายบริการเทคโนโลยีระดับโลก

หลังจากออกจากไอบีเอ็ม ศุภจีกลับมารับตำแหน่งประธานเจ้าหน้าที่บริหารของไทยคมในปี พ.ศ. 2554 ซึ่งนับเป็นการเปลี่ยนจากองค์กรในต่างประเทศมาสู่การบริหารกิจการโทรคมนาคมของไทย ซึ่งขณะนั้นกำลังประสบปัญหาหลายด้าน ทั้งขาดทุนสะสมต่อเนื่องเป็นเวลาหลายปี การเมืองภายในองค์กร และข้อกฎหมาย เธอปรับกลยุทธ์ธุรกิจและระบบบริหารใหม่ จนสามารถพลิกฟื้นผลประกอบการให้กลับมามีกำไรและฟื้นภาพลักษณ์ของบริษัทในระดับเอเชีย

สุภจีได้รับแต่งตั้งเป็นประธานเจ้าหน้าที่บริหารกลุ่มของบริษัท ดุสิตธานี จำกัด (มหาชน) ในปี พ.ศ. 2559 ต่อจากท่านผู้หญิงชนัตถ์ ปิยะอุย และชนินทธ์ โทณวณิก และเป็นผู้บริหารรายแรกที่มิใช่สมาชิกตระกูลผู้ก่อตั้ง โดยมีบทบาทสำคัญในการขับเคลื่อนโครงการมิกซ์ยูส "ดุสิต เซ็นทรัล พาร์ค" ใจกลางกรุงเทพฯ เพื่อพัฒนาโรงแรมดุสิตธานี กรุงเทพฯ เดิมให้เป็นโครงการที่ประกอบด้วยโรงแรม ที่พักอาศัยระดับลักชัวรี พื้นที่ค้าปลีก และสำนักงาน ภายใต้การบริหารของเธอ ดุสิตขยายเครือโรงแรมจาก 27 แห่งใน 8 ประเทศ เป็นกว่า 340 แห่งใน 20 ประเทศ พร้อมกับต่อยอดสู่ธุรกิจอาหารและจัดเลี้ยงภายใต้ "ดุสิต ฟู้ดส์" ทำให้เธอติดรายชื่อ "Forbes' 50 Over 50 Asia 2024 List"

ศุภจียังเป็นกรรมการอิสระของธนาคารกสิกรไทย และเอสซีจี แพคเกจจิ้ง ด้วย เธอลาออกจากตำแหน่งทั้งสามนี้ในเดือนกันยายน พ.ศ. 2568

### การเมือง
ศุภจีได้รับการทาบทามจาก อนุทิน ชาญวีรกูล นายกรัฐมนตรี ให้ดำรงตำแหน่งรัฐมนตรีว่าการกระทรวงพาณิชย์ โดยศุภจีตอบรับการทาบทาม ต่อมาในวันที่ 19 กันยายน พ.ศ. 2568 พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งให้เธอดำรงตำแหน่งดังกล่าวในคณะรัฐมนตรีอนุทิน 1

## ชีวิตส่วนตัว
ศุภจีอยู่กินฉันสามีภรรยากับนายปรีธยุตม์ นิวาศะบุตร ประธานเจ้าหน้าที่บริหาร บริษัท ไลฟ์สแปน แคร์ จำกัด มีบุตร 2 คน เธอยังเป็นพี่สาวของธนวัฒน์ สุธรรมพันธุ์ กรรมการผู้จัดการไมโครซอฟท์ เธอนับถือศาสนาพุทธ และให้ความสำคัญกับการปฏิบัติธรรมและสมาธิ โดยมองว่าสติและความสงบภายในเป็นพื้นฐานสำคัญในการดำเนินชีวิตและการทำงาน

ศุภจียังเป็นแฟนตัวยงการ์ตูนญี่ปุ่นเรื่อง ยอดนักสืบจิ๋วโคนัน และชื่นชอบในการเล่นเกมจับคู่กระเบื้อง  ในยามว่าง

## เครื่องราชอิสริยาภรณ์

## อ้างอิง

หมวดหมู่:บุคคลจากจังหวัดสมุทรปราการ
หมวดหมู่:นักธุรกิจชาวไทย
หมวดหมู่:รัฐมนตรีว่าการกระทรวงพาณิชย์ไทย
หมวดหมู่:บุคคลจากคณะสังคมวิทยาและมานุษยวิทยา มหาวิทยาลัยธรรมศาสตร์
หมวดหมู่:บุคคลจากบัณฑิตวิทยาลัย มหาวิทยาลัยมหาจุฬาลงกรณราชวิทยาลัย